Jaana Kankaanpää

Paavo Väyrysen paluu keskustaan kerää kiitosta ja pyyhkeitä.

Veteraanipoliitikko Paavo Väyrynen palaa keskustan jäseneksi, hän kertoi tiedotustilaisuudessa maanantaina.

"Olen päättänyt vastata esitettyihin toivomuksiin myönteisesti ja liittyä jälleen Keskustan jäseneksi. Aion ryhtyä käyttämään kaikkia puolueen jäsenille sääntöjen mukaan tarjolla olevia mahdollisuuksia vaikuttaa sen aatteelliseen ja poliittiseen linjaan", Väyrynen kertoo.

Väyrysen kirjauutuus Yhteinen vuosisatamme käsittelee keskustan historiaa 1960-luvulta tähän päivään. Väyrysen mukaan puolue voi nousta kannatusalhosta palaamalla alkiolaisille juurilleen.

"On tukeuduttava siihen aatteelliseen perustaan ja on toteutettava sitä poliittista linjaa, jolla puolue on aikaisemminkin menestynyt ja jolla se on aikaisemminkin kuilun partaalta pelastettu. Liberalismi ei sovi keskustan aatteelliseksi pohjaksi."

Väyrynen ottaa kirjassaan kantaa ilmastopolitiikkaan. Hänen mukaansa ei ole selvää lämpeneekö ilmasto. "Osa tutkijoista ajattelee, että edessä on viilenevä jakso", Väyrynen pohtii.

Keskustan entisen puheenjohtajan Juha Sipilän kanssa Väyrynen ei ole puheväleissä. Sipilän johtamistapaa Väyrynen arvostelee rajusti. Väyrysen mukaan puolueessa ei Sipilän aikana käyty lainkaan aatteellista keskustelua.

Lue lisää aiheesta:

Paavo Väyrynen harkitsee paluuta keskustaan — kertoo lisää maanantaina

Kansanedustaja Mikko Kärnä harkitsee keskustasta eroamista, jos Paavo Väyrynen palaa puolueen jäseneksi: "Edustaa mennyttä maailmaa"

Juttua täydennetty 3.2.2020. klo 10:30